ایڈیلیڈ ٹیسٹ کا تیسرا روز: پاکستان کی دوسری اننگز میں 3 وکٹ پر 39 رنز
پاکستان کی بیٹنگ لائن دوسری اننگز میں بھی مشکلات کا شکار ہے۔ تینوں ابتدائی کھلاڑی جلد آؤٹ ہوئے۔ تیسرے دن کا کھیل ختم ہونے تک آسٹریلیا کو 248 رنز کی برتری حاصل تھی۔
ویب ڈیسک — پاکستان کی بیٹنگ لائن دوسری اننگز میں بھی مشکلات میں گھر گئی۔ پہلی اننگز میں پوری ٹیم آسٹریلیا کے 589 رنز کے جواب میں صرف 302 رنز ہی بناسکی۔ آسٹریلیا کو 287 رنز کی برتری حاصل ہوئی جس کے سبب پاکستان کو فالو آن کا سامنا کرنا پڑا۔ اننگز کا آغاز شان مسعود اور امام الحق نے کیا لیکن امام الحق رنز کا کھاتہ کھولے بغیر ہی ہیزل وڈ کا شکار ہوگئے۔ ہیزل نے انہیں ایل بی ڈبلیو کیا۔ امام الحق کی جگہ اظہرعلی نے لی لیکن وہ بھی صرف 9 رنز ہی بناسکے اور مچل اسٹارک نے انہیں بھی پویلین کی راہ دکھائی۔ یزل نے اس بار بابر اعظم کو بھی جلد ہی آؤٹ کرلیا۔ وہ صرف 8 رنز ہی بناپائے۔ رہی سہی کمی بار بار ہونے والی بارش نے پوری کردی جس کے سبب میچ کو دو بار روکنا پڑا یوں تیسرے روز کا کھیل ختم ہونے تک پاکستان 3 وکٹ کے نقصان پر 39 رنز ہی بناسکا۔ اس سے قبل پہلی اننگز میں تیسرے روز آؤٹ ہونے والے کھلاڑیوں میں بابر اعظم 97 اور شاہین شاہ آفریدی بغیر کوئی رنز بنائے آؤٹ ہوئے۔ بابراعظم نروس 97 کا شکار ہوئے۔ انہیں مچل اسٹارک نے وکٹ کے پیچھے کیچ کرایا۔ ​ تاہم یاسر شاہ نے بالر ہونے کے باوجود سب سے زیادہ 113 رنز اسکور کیے اور اپنے ٹیسٹ کیرئیر کی پہلی سنچری اسکور کی۔ انہوں نے تیرہ چوکے لگائے۔ ​ محمد عباس 29 اور محمد موسیٰ 12 رنز پر ناٹ آؤٹ رہے۔ آسٹریلیا کی جانب سے مچل اسٹارک نے 6، پیٹ کمنز نے 3 اور ہیزل وڈ نے ایک وکٹ لی۔ اس سے قبل ہفتے کو دوسرے روز کا کھیل ختم ہونے تک پاکستان نے اپنی پہلی اننگز میں 6 وکٹوں کے نقصان پر96 رنز بنالیے تھے۔ امام الحق 2، کپتان اظہرعلی9، شان مسعود 19، اسد شفیق 9، افتخار احمد 10 رنز بناکر جب کہ محمد رضوان بغیر کوئی رنز بنائے آؤٹ ہوئے۔ بابراعظم اور یاسر شاہ کی بیٹنگ جاری تھی کہ 35 اوورز میں 6 وکٹس اور 96 رنز پر دوسرے دن کا کھیل ختم ہوگیا۔ کھیل کے دوسرے روز ہی آسٹریلیا نے پہلی اننگزمیں 3 وکٹوں کے نقصان پر 589 رنز بناکر اننگز ڈیکلیئر کردی تھی جس میں ڈیوڈ وانر کے ناقابل شکست 335 اور مارنس لبوشینے کے 162 رنز شامل تھے۔